Udtalelse om Kommissionens forslag til Rådets direktiv om ændring af direktiv 90/675/EØF om fastsættelse af principperne for tilrettelæggelse af veterinærkontrollen for tredjelandsprodukter, der indføres i Fællesskabet () (95/C 301/08)

Rådet for Den Europæiske Union besluttede den 7. juli 1995 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og fiskeri, som udpegede José Bento Gonçalves til ordfører. Sektionen vedtog sin udtalelse den 7. september 1995.

Det Økonomiske og Sociale Udvalg vedtog på sin 328. plenarforsamling af 13. og 14. september 1995, mødet den 13. september 1995, enstemmigt følgende udtalelse.

1. Resumé af direktivforslaget

1.1. Som led i realiseringen af det indre marked har EU-institutionerne siden slutningen af 1990 (direktiv 90/675/EØF af 18. december 1990) bestræbt sig på at få fastsat de væsentligste principper for tilrettelæggelse af veterinærkontrollen for tredjelandsprodukter, der indføres i Fællesskabet.

1.2. EU's primære sigte var for det første at garantere forsyningssikkerheden og markedsstabiliteten og for det andet at beskytte menneskers og dyrs sundhed.

1.3. De enkelte medlemsstater omsatte ikke alene ændringerne i grunddirektivet, men især overgangsforanstaltningerne i det omtalte direktivs artikel 30 til virkelig anvendelige procedurer.

1.3.1. Med dette formål for øje udvalgtes kontrolstederne ved EU's ydre grænser og godkendtes af Kommissionen. Man fastlagde de forskellige former for kontrol (dokumentkontrol, identitetskontrol og fysisk kontrol), med hensyn til kvaliteten af de (standardiserede eller ikke-standardiserede) produkter, der var underlagt kontrol, og kontrolhyppigheden blev fastsat.

1.3.2. Tilrettelæggelsen af kontrollen ved EU's ydre grænser er nu næsten gennemført og der har i den forbindelse været positive erfaringer med udveksling af tjenestemænd, som beskæftiger sig med inspektionsopgaver ved de forskellige grænsekontrolposter.

2. Områder, hvor kontrolmålsætningerne ikke er fuldt ud opfyldt

2.1. Nogle af principperne i det pågældende direktiv bør realiseres fuldt ud, da der stadigvæk er vanskeligheder på områder som fersk fjerkrækød, fjervildt og kødprodukter. Her tænkes der især på listen over de organer, der skal officielt godkendes.

2.1.1. Det bør dog ikke glemmes, at for sektorer, som endnu ikke er harmoniserede, gælder det princip, at import af et produkt fra et tredjeland under alle omstændigheder bør opfylde de samme krav, som gælder for handelen med dette produkt mellem medlemsstaterne, og det påhviler i påkommende tilfælde importmedlemsstaten at garantere, at dette er tilfældet.

Desuden kræves det i sådanne tilfælde:

a)

at det pågældende tredjeland eller en del af dets territorium er opført på en liste desangående, som er godkendt af Kommissionen og offentliggjort i EF-Tidende,

b)

at eksportlandet i forbindelse med hvert vareparti garanterer, at produktionen og kontrollen er i overensstemmelse med EU-lovgivningens bestemmelser og lader partiet ledsage af et veterinærpoliti- og sundhedscertifikat, som er specifikt udstedt til dette formål,

c)

at hvert vareparti kun indføres i EU efter en dokumentkontrol, identitetskontrol og en fysisk kontrol (herunder udtagning af prøver), som foretaget ved de godkendte grænsekontrolposter af hertil udpegede embedsdyrlæger.

3. Konklusioner

3.1. Af ovenstående grunde bør man støtte forslaget om ændring af direktiv 90/675/EØF, hvor fristen for vedtagelsen af overgangsforanstaltninger, der udløb den 30. juli 1995 udsættes til den 31. december 1996.

3.2. ØSU's positive udtalelse beror ligeledes på, at der sker fremskridt i forbindelse med standardisering og overførsel af veterinærkontrol fra det nationale niveau til EU-niveau og på et tilfredsstillende forløb i forhandlingerne om ækvivalens og gensidighedsaftaler som EU's udøvende organ er i færd med at indgå med visse tredjelande. Ifølge Kommissionen kræver disse aftaler på grund af deres komplekse karakter rimelige tekniske frister.

3.3. ØSU stiller sig således positivt til den foreslåede ændring. Den anbefaler dog Kommissionen at bestræbe sig på at færdiggøre rammen for harmonisering af sundhedsnormerne i sektoren inden for en kortere frist, og om muligt inden den 31. december 1996.

3.4. Af hensyn til EU's troværdighed og tredjelandenes overholdelse af fællesskabsbestemmelserne er det imidlertid vigtigt, at fristen ikke forlænges endnu en gang.

Bruxelles, den 13. september 1995.

Carlos FERRER

Formand for

Det Økonomiske og Sociale Udvalg

() EFT nr. C 185 af 19. 7. 1995, s. 16.